LT Europos Sąjungos oficialusis leidinys C 188/24

Kilmės vietos nuorodos arba geografinės nuorodos, užregistruotos pagal Komisijos reglamentą (EB) Nr. 1107/96, remiantis Tarybos reglamento (EEB) Nr. 2081/92 17 straipsniu, bendrojo dokumento paskelbimas pagal Komisijos reglamento (EB) Nr. 1898/2006 18 straipsnio 2 dalį

(2014/C 188/08)

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1)

„PROSCIUTTO DI SAN DANIELE“

EB Nr.: IT-PDO-0117–01149–19.08.2013

SGN ( ) SKVN ( X )

1. Pavadinimas

„Prosciutto di San Daniele“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.2 klasė. Mėsos produktai (virti, sūdyti, rūkyti ir kt.)

3.2. Produkto, kuriam taikomas 1 punkte nurodytas pavadinimas, aprašymas

Kumpis „Prosciutto di San Daniele“ būna gitaros formos su galūne (kojele). Viso kumpio su kaulu svoris paprasti svyruoja nuo 8 iki 10 kg ir negali būti mažesnis kaip 7,5 kg. Gaminio mėsa būna tvirta, švelni ir elastinga. Visiškai baltos spalvos riebioji mėsos dalis proporcingai dera su rausvos bei raudonos spalvos liesąja mėsos dalimi, kurioje matyti riebalų ruoželių. Gaminys būna švelniai saldaus skonio su stiproku poskoniu. Kumpiui būdingas aromatingas kvapas, kuris priklauso nuo brandinimo laiko.

„Prosciutto di San Daniele“ cheminiai parametrai:

— drėgnis – ne mažesnis kaip 57 % ir ne didesnis kaip 63 %,

— natrio chlorido ir drėgnio procentinių dalių santykio koeficientas – ne mažesnis kaip 7,8 ir ne didesnis kaip 11,2,

— drėgnio ir bendro baltymų kiekio procentinių dalių santykio koeficientas – ne mažesnis kaip 1,9 ir ne didesnis kaip 2,5,

— proteolizės rodiklis (trichloracto rūgštyje (TCA) tirpių azoto frakcijų procentinė dalis, palyginti su bendru azoto kiekiu) – ne didesnė kaip 31.

Minėti cheminiai parametrai yra dvigalvio raumens (biceps femoris) frakcijos procentinės sudėties parametrai, kurie nustatomi prieš gaminį paženklinant skiriamuoju ženklu.

Kumpis „Prosciutto di San Daniele“ taip pat gali būti parduodamas be kaulo, supjaustytas į įvairios formos ir svorio dalis arba griežinėlius. Visų rūšių gaminys būna paženklintas skiriamuoju ženklu.

3.3. Žaliavos (taikoma tik apdorotiems produktams)

Gyvi gyvūnai

„Prosciutto di San Daniele“ gamyboje:

leidžiama naudoti tradicinių Large White ir Landrace grynųjų arba iš jų išvestų veislių, pagerintų pagal Italijos gyvulių kilmės knygą, gyvulių mėsą;

— be to, leidžiama naudoti iš Duroc veislės išvestų veislių, pagerintų pagal Italijos gyvulių kilmės knygą, gyvulių mėsą,

— galima naudoti ir kitų veislių, mišrūnų ir hibridų gyvulių mėsą, jei tos veislės išvestos pagal selekcijos arba kryžminimo programas, kurių sunkiųjų kiaulių auginimo tikslai suderinami su Italijos gyvulių kilmės knygos tikslais,

— laikantis tradicijų, vis dėlto neleidžiama naudoti kiaulių, kurios turi netinkamų genetinių savybių, visų pirma – polinkį į kiaulių streso sindromą (KSS), mėsos,

— be to, negalima naudoti grynaveislių Landrace Belga, Hampshire, Pietrain, Duroc ir Spotted Poland gyvulių mėsos,

— negalima naudoti kuilių ir veislinių kiaulių mėsos,

— turi būti naudojami tokie genetiniai tipai, kurių kiaulės būtų didelio svorio, pasižymėtų gera išeiga, o vieno gyvulio vidutinis gyvasis svoris būtų apie 160 kg (galima 10 % paklaida).

Švieži kumpiai

„Prosciutto di San Daniele“ gamyboje naudojami sunkiųjų kiaulių skerdenų, priskiriamų Sąjungos kiaulių skerdenų klasifikavimo skalės U, R arba O klasėms, kiaulių kumpiai, sveriantys ne mažiau kaip 11 kg.

Išorinės išpjaustyto šviežio kumpio dalies riebalų sluoksnis, įskaitant odą, matuojamas vertikaliai šlaunikauliui, kai kumpis ir atitinkama išorinė dalis laikomi horizontalioje pozicijoje priklausomai nuo kumpio gabalo dydžio neturi būti plonesnis kaip 15 mm.

Negali būti naudojami kiaulių, turinčių aiškią miopatiją (PSE, DFD) ir aiškius ankstesnių uždegiminių procesų ar traumų požymius, kumpių.

Neleidžiama apdoroti prieš mažiau kaip 24 val. arba daugiau kaip 120 val. paskerstų kiaulių kumpių arba užšaldytų kumpių.

3.4. Pašarai (taikoma tik gyvūninės kilmės produktams)

Gyvuliai turi būti šeriami tiksliai laikantis pašarų naudojimo ir sudėties taisyklių. Paprastai turi būti ruošiami skysti pašarai (ėdalas arba košė), o pagal tradiciją į juos dedama išrūgų.

3.5. Specialūs gamybos veiksmai, atliktini nustatytoje geografinėje vietovėje

Visi „Prosciutto di San Daniele“ gamybos veiksmai – nuo šviežių kumpių išpjaustymo iki brandinimo laikotarpio pabaigos – turi būti vykdomi Udinės provincijos San Daniele del Friulio komunos teritorijoje.

3.6. Specialios pjaustymo, trynimo, pakavimo ir kt. taisyklės

Pjaustytas gaminys pakuojamas tik geografinėje „Prosciutto di San Daniele“ gamybos vietovėje.

3.7. Specialios ženklinimo etiketėmis taisyklės

Tiek „Prosciutto di San Daniele“ gamybos (žaliavos apdorojimo), tiek gaminio galutinio paruošimo, tiek jo pateikimo vartotojui etape taikomos specialios gaminio identifikavimo taisyklės.

Gaminio gamybos etape numatyta iš eilės naudoti tokius gaminio identifikavimo elementus:

— augintojo ženklą (-us),

— ant šviežių kumpių skerdėjo dedamą skerdyklos skiriamąjį ženklą,

— ant šviežių kumpių gamintojo dedamą spaudą,

— atitikties ženklą, kuris prižiūrint už šį etapą atsakingam kontrolės įstaigos atstovui išdeginamas ant kumpio odos.

Visas kumpis su kaulu ženklinamas etikete, kuriose privalo būti pateiktos šios nuorodos:

— pavadinimas „Prosciutto di San Daniele“, o po juo – nuoroda „denominazione di origine protetta“ (Saugoma kilmės vietos nuoroda),

— nuoroda į gamybos įmonės būstinę.

Visas kumpis be kaulo arba kumpis, padalytas į gabalus ar supjaustytas griežinėliais, ženklinamas etikete, kurioje privalo būti pateiktos šios nuorodos:

— pavadinimas „Prosciutto di San Daniele“, o po juo – nuoroda „denominazione di origine protetta“,

— nuoroda į gamybos įmonės būstinę,

— gamybos (apdorojimo pradžios) data visais atvejais, kai nebesimato spaudo.

Ant supjaustyto ir supakuoto „Prosciutto di San Daniele“ pakuočių turi būti pateikiamas grafinis gaminio ženklas ir pakuotojo skiriamasis skaitmeninis kodas.

Šis toliau pateiktas ženklas dedamas ir ant subrandinto kumpio odos.

4. Glaustas geografinės vietovės apibūdinimas

„Prosciutto di San Daniele“ turi būti gaminamas Udinės provincijos San Daniele del Fiulio komunos teritorijoje.

Kumpiui „Prosciutto di San Daniele“ gaminti skirtų kiaulių auginimo ir skerdimo geografinė vietovė apima šių regionų teritorijas: Friulio-Venecijos Džulijos, Veneto, Lombardijos, Pjemonto, Emilijos-Romanijos, Umbrijos, Toskanos, Markės, Abrucų ir Lacijaus.

5. Ryšys su geografine vietove

5.1. Geografinės vietovės ypatumai

„Prosciutto di San Daniele“ gamybos vietovė yra Friulio regiono centre – San Daniele del Friulio komunos teritorijoje, šalia Taljamento upės, už kurios prasideda kalnuotosios Karnijos priešalpių vietovės.

Vietovės reljefas lemia ypatingą dirvožemio struktūrą: čia vyrauja moreninės kilmės, daugiausia žvyringi dirvožemiai, kurie atlieka higroskopinę ir, atitinkamai, nuolatinio drėgmės drenavimo funkciją.

Be šių aplinkybių paminėtini šilti Adrijos jūros vėjai, kurie kildami Taljamento upės vaga pamažu vėsta ir Tarvizijaus apylinkėse ties Geležies kanalu (Canale del Ferro) susitinka su šaltesniais iš Alpių ta pačia upės vaga prieš srovę pučiančiais vėjais. Todėl šiai vietovei būdingas pastovus mikroklimatas, lemiantis nuolatinę lengvą oro cirkuliaciją. Šis veiksnys ir drėgmei pralaidus dirvožemis užtikrina mažą aplinkos drėgmę, puikiai tinkančią kumpiams brandinti. Neatsitiktinai dėl šio mikroklimato „Prosciutto di San Daniele“ gamyba ilgainiui įsitvirtino tik to paties pavadinimo komunoje. Šiomis aplinkybėmis buvo ištobulintos specialios kumpių, kurie nuo senų laikų buvo tiekiami iš kiaulių auginimo tradicijomis pasižyminčių vietovių ūkių, apdorojimo žinios. Vienas iš svarbiausių specialistų atliekamų veiksmų – kumpių išpjaustymas. Šiame etape nuo šviežio kumpio pašalinamos nereikalingos riebalų ir raumens dalys ir kumpiui suteikiama konkreti forma, kuri vėliau spaudžiant kumpį tampa panaši į gitaros formą. Be to, spaudžiant išpjaustytą ir pasūdytą kumpį paskatinamas osmosinis procesas, kuris optimizuoja mėsos brandinimo procesą.

5.2. Produkto ypatumai

Išskirtinė „Prosciutto di San Daniele“ savybė – kojelė, t. y. kumpio galūnė, kuri, priešingai nei daugumos rinkoje pateikiamų kumpių atveju, nėra pašalinama. Ši gaminant kumpį išsaugoma kojelė padeda vartotojams iš karto atpažinti nepjaustytą gaminį. Be to, „Prosciutto di San Daniele“ išsiskiria savo gitaros forma, švelniu skoniu ir aromatingu kvapu, kuriuos lemia specialūs gaminio paruošimo veiksmai (t. y. kumpio išpjaustymas ir spaudimas), gamyboje naudojama tik jūros druska (dedama gamybos pradžioje) ir ilgas natūralus mėsos brandinimo procesas.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Geografinė „Prosciutto di San Daniele“ kilmės vietovė – Dan Daniele del Friulio komuna, todėl jo savybės iš esmės susijusios su šios geografinės gamybos vietovės aplinkos sąlygomis ir žmogiškaisiais veiksniais.

Nuo šių vietovės reljefo ir dirvožemio savybių priklauso išskirtinis specifinis mikroklimatas: dažniausiai esant mažai drėgmei ir vykstant oro cirkuliacijai susiformuoja kumpiams brandinti palankios sąlygos, nuo kurių taip pat priklauso šio gaminio skonis ir aromatas.

Svarbus veiksnys – kumpius brandinančių specialistų patirtis: daug langų turinčiose brandinimo patalpose jie išdėsto kumpius skersai į patalpą patenkančioms oro srovėms, kad kumpiai bręstų palaipsniui ir įgytų jiems būdingą aromatą.

Nuoroda į paskelbtą specifikaciją

(Reglamento (EB) Nr. 510/2006 (2) 5 straipsnio 7 dalis)

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3339

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Qualità e sicurezza“ (Kokybė ir saugumas), po to – „Disciplinari di Produzione prodotti DOP, IGP e STG“ (SKVN, SGN ir GTG žymimų produktų specifikacijos).

(1) OL L 93, 2006 3 31, p. 12. Pakeistas reglamentu (ES) Nr. 1151/2012.

(2) Žr. 1 išnašą.